जब हम स्वयं के साथ शान्ति अनुभव नहीं करते तो हम मानसिक एवम् भावात्मक व्याधियों से ग्रस्त हो जाते हैं. आक्रामक एवम् हिंसात्मक विचार हमारी सोच को नकारात्मक बना देते हैं, तथा हमारा ह्रदय क्रोध, द्वेष और ईर्ष्या से भर उठता है. टेलिविज़न तथा अन्य संस्थाओं द्वारा बच्चों /वयस्कों के लिए आयोजित रियालिटी शोज़ एवम् अनेक प्रकार कि प्रतिस्पर्धाएं अधिकाँश प्रतियोगियों की मानसिकता को गलत तरीके से प्रभावित करती हैं. रुपयों की इस अंधी दौड़ में भाग कर हम अपने मानसिक एवम् शारीरिक स्वास्थ्य का सत्यानाश कर रहे हैं. अपनी प्रतिभा का विकास करना अच्छी बात है. परन्तु केवल पैसे कमाने के उद्देश्य से नहीं. हम केवल निर्मल आनंद के लिए अपनी नृत्य,गायन, खेलकूद की रुचियों को विकसित क्यों नहीं करते? आधुनिक युग की 'चूहा दौड़' हमें एक स्वस्थ इंसान से एक बीमार जानवर बना रही है.